פוצ'ו

ישראל מנחם וִיסלֶר (הידוע בשם העט פּוּצ'ו; נולד ב-1 בפברואר 1930) הוא סופר, משורר, עיתונאי, פזמונאי, תסריטאי, מחזאי, במאי וכותב צ'יזבטים ישראלי. מהראשונים שכתבו על דור הפלמ"ח ללא פומפוזיות והאדרה. אחדים מספריו עובדו לסרטים מצליחים.

ביוגרפיה
ישראל ויסלר (פוצ'ו) נולד וגדל בתל אביב. אביו עבד כנגר ואחר כך כקבלן, ואמו הייתה עקרת בית. למד בבית החינוך לילדי עובדים ובבית ספר הכרמל, ואת לימודיו התיכוניים עשה בגימנסיה הרצליה. נמנה עם הכשרת בית השיטה. התגייס ב-1948 לפלמ"ח ושובץ בגדוד הראשון של חטיבת יפתח, השתתף בקרבות בעמק הירדן ובנגב ונטל חלק במבצע לכיבוש באר שבע. במסגרת שירות המילואים שימש כנהג רכב לפינוי אשפה במבצע קדש ובמלחמת ששת הימים שימש כנהגו של שמואל גונן (גורודיש), מפקד חטיבה 7. לאחר מלחמת ששת הימים היה נהגו של יצחק רבין.

פוצ'ו היה ממקימי קיבוץ נתיב הל"ה, והיה חבר הקיבוץ בין השנים 1948 ל-1953. הוא למד לתואר באגרונומיה בפקולטה לחקלאות של האוניברסיטה העברית ברחובות, ותיאטרון וקולנוע באוניברסיטת תל אביב. עבד כמורה לטבע בבית ספר בכפר גלים, קצין תרבות באניה של צים, רכז תרבות בקיבוץ חניתה ומנהל במפעל למוצרי פלסטיק.

בשנת 1954, בהיותו סטודנט, זכה סיפור שלו שהתפרסם ב"מעריב" בתחרות של העיתון.

את ספרו הראשון, "חבורה שכזאת", המתאר בהומור את הווי חיי ההכשרה ולוחמי הפלמ"ח, כתב כבר בגיל 19, אך הספר יצא לאור רק שבע שנים אחר כך. הספר זכה להצלחה גדולה, ואף עובד לסרט קולנוע בכיכובם של יוסי בנאי, בומבה צור, עודד תאומי, אילי גורליצקי וגילה אלמגור. פוצ'ו כתב עוד כ-40 ספרים ומחזות, לילדים ומבוגרים, בהם שיתף את קוראיו מחוויותיו וחיי משפחתו. הספר "אולי תרדו שם", על חבורת ילדים תל אביבית המאמצת זקן תמהוני, הוסרט בשנת 1964. במהלך השנים כתב כמאה תסריטים לתוכניות הטלוויזיה "טלפלא", "שניים בראש אחד", "זהו זה!", "הופה היי" ועוד. פוצ'ו היה כתב קבוע של טורים הומוריסטים בעיתוני ילדים ונוער מובילים, כגון "פילון", "הארץ שלנו" ו"מעריב לנוער". בשנת תשל"ה (1976) זכה ספרו "חבורת מתושלח" בפרס יציב (זהו ספרו היחיד שתורגם לאנגלית).

בשנת תשע"א (2010) זכה בפרס ראש הממשלה לסופרים עבריים על שם לוי אשכול. בלקסיקון אופק לספרות ילדים (1985) הוגדר פוצ'ו כ"בכיר יוצרי הילדים והנוער בישראל". השירות הבולאי הנפיק בול: "פוצ'ו – חבורה שכזו" במלאת למחבר 75 שנים. ב-2013 השתתף בסרט "הבן של אלוהים" לצידם של מכרם ח'ורי וזוהר שטראוס. זוכה פרס אקו"ם למוזיקה קונצרטית וספרות לשנת 2015, פרס מיוחד מטעם הדירקטוריון על תרומתו הרבה ליצירה הישראלית.

בנובמבר 2018 הכריז משרד התרבות והספורט על פוצ'ו כאחד הזוכים בפרס לאמנים ותיקים על שם אריק איינשטיין.

חיים אישיים
פוצ'ו היה נשוי לדיצה מאיר (בתו של בנימין מאיר, ממקימי מגדל שלום) עד מותה ב-2008. לשניים נולדו שלושה ילדים: עדנה, אורי, וגיטריסט להקת הבילויים, ימי. בנו, אורי ויסלר, נפטר מסרטן הריאה ביולי 2013.

פוצ'ו הוא דודו של הצלם נלי שפר, אשר שימש השראה לדמותו של נלי, אחיה הצעיר של איה מספרו "איה הג'ינג'ית".

ספריו
פוצ'ו כתב כ־40 ספרים, בהם:

האלבום שכתב
סיני בירוק: אלבום ההתיישבות בסיני (תשכ"ז–תשמ"ב) 1967–1982

קישורים חיצוניים

 
 הבלוג של פוצ'ו
 
 
 
 
 
 
 
 
 
 אלי אשד, קיסמים במדורה: פוצ'ו והפלמ"ח, בלוג באתר "רשימות", 30 באפריל 2009
 
 
 
 
 ורדה רזיאל ז׳קונט מראיינת את פוצ׳ו, 103FM, נובמבר 2016
 
 
 
אוסף ישראל ויסלר-פוצ'ו מתוך האוספים הדיגיטליים של ספריית יונס וסוראיה נזריאן, אוניברסיטת חיפה

הערות שוליים

סופרים כותבי עברית
סופרים ישראלים
משוררים ישראלים
מחזאים ישראלים
תסריטאי קולנוע ישראלים
תסריטאי טלוויזיה ישראלים
סופרי ילדים ונוער ישראלים
אנשי היישוב ילידי הארץ
סופרים ביישוב
מייסדי קיבוצים
לוחמי הפלמ"ח
סגל מעריב לנוער
סופרים ישראלים הידועים בשם עט
כותבי אוטוביוגרפיה ישראלים
משפחת מאיר
בוגרי בית החינוך ע"ש א"ד גורדון
בוגרי גימנסיה הרצליה
בוגרי האוניברסיטה העברית בירושלים: הפקולטה לחקלאות
בוגרי אוניברסיטת תל אביב: החוג לתיאטרון
זוכי פרס אשר ברש
זוכי פרס היצירה לסופרים ומשוררים
זוכי פרס יציב
אישים שהונצחו על בולי ישראל
נתיב הל"ה: אישים
זוכי פרס אריק איינשטיין: ספרות
ישראלים שנולדו ב-1930